**Consiliului de Administrație al ANRE**

**Nota informativă**

**la proiectul Hotărârii ANRE privind aprobarea Raportului privind punerea**

 **în aplicare a măsurilor provizorii de echilibrare**

În conformitate cu pct. 599 din Codul reţelelor aprobat prin Hotărârea ANRE nr. 420/2019 (Codul reţelelor), „*în absenţa unui nivel suficient de lichiditate a pieţei angro a gazelor naturale pe termen scurt, până la implementarea deplină a normelor ce ţin de echilibrare, operatorul sistemului de transport (OST) are dreptul să solicite Agenției Naționale pentru Reglementare în Energetică (ANRE/Agenția) aplicarea măsurilor provizorii prevăzute în Titlul VI, Capitolul X din Codul rețelelor prin înaintarea unui Raport**spre aprobare”.* Conținutul Raportului, procedura de aprobare şi consultare a acestuia este prevăzută în pct. 599-607din Codul rețelelor.

La data de 24.07.2024, OST SRL „Vestmoldtransgaz” a prezentat la ANRE spre aprobare *Raportul privind punerea în aplicare a măsurilor provizorii de echilibrare* în care se descrie stadiul de dezvoltare şi de lichiditate pieței angro a gazelor naturale la momentul întocmirii Raportului, măsurile provizorii propuse, cât și o descriere a măsurilor care vor fi luate în scopul eliminării acestora și atingerii obiectivelor finale în domeniul echilibrării prevăzute de Codul rețelelor.

Potrivit Raportului, piața angro a gazelor naturale se caracterizează prin lipsă de lichiditate, număr redus al utilizatorilor de sistem activi, lipsa integrării pieței naționale de gaze naturale în piețele regionale. Raportul prevede următoarele măsuri provizorii de echilibrare (*toleranța, plata provizorie pentru dezechilibru*) care vor permite continuarea aplicării unui mecanism provizoriu de echilibrare, în corespundere cu prevederile Codului reţelelor.

Ca măsură provizorie, până când piața de gaze naturale va deveni suficient de lichidă, la determinarea plăților pentru dezechilibrul zilnic, se va aplica un *nivel de toleranță* zilnică de 10 %.

Altă măsură este aplicarea *plății provizorii pentru dezechilibru* pe care Partea responsabilă de echilibrare (PRE) o va plăti sau o va primi pentru cantitatea de dezechilibru zilnic. Raportul prevede modalitatea de calcularea a *plății pentru dezechilibru* de către OST. Plata pentru dezechilibru se bazează pe cantitatea finală de dezechilibru și prețul de referință și/sau marginal.

Prețul de referință se aplică în situația când cantitatea finală de dezechilibru nu depășește limitele nivelului de toleranță zilnică și se determină ca prețul mediu ponderat al gazelor naturale aferent tranzacțiilor cu gaze naturale notificate în PVT, în ziua gazieră. În situațiile în care în ziua gazieră D nu au fost efectuate notificări/tranzacții la PVT, se va utiliza media prețurilor ponderate cu cantitățile tranzacționate, aferente produsului „Zi următoare” tranzacționate în cadrul pieței produselor standardizate pe termen scurt administrată de către Bursa Română de Mărfuri și ajustate cu costurile de transport, cheltuieli de vămuire, alte cheltuieli neprevăzute.

În situația în care dezechilibru zilnic pozitiv/negativ al PRE nu se încadrează în limitele nivelului de toleranță, se aplică *prețul marginal*.

În cazul în care plata lunară netă pentru dezechilibru a unei PRE este pozitivă, PRE emite o factură către OST, iar în cazul în care plata lunară netă pentru dezechilibru este negativă, OST emite o factură către PRE, în conformitate cu prevederile contractului de echilibrare.

Implementarea mecanismului Facilitatea de Transfer Gaze Naturale (FTG) este un instrument care va permiteutilizatorilor de sistemde a tranzacționa între ei cantitățile de gaze naturale aferente dezechilibrelor înregistrate în scopul echilibrării portofoliului zilnic individual al acestora și reducerii necesității OST de a întreprinde acțiuni de echilibrare.

În situația în care SRL „Vestmoldtransgaz” constată manipularea prețurilor prin intermediul tranzacțiilor de vânzare/cumpărare la PVT la valori semnificativ diferite față de cele notificate la PVT, publicate de platformele de tranzacționare, va notifica ANRE, întru respectarea transparenței și corectitudinii pe piața gazelor naturale, implicit respectarea unui mediu de tranzacționare echitabil și eficient pentru toți participanții.

În scopul evaluării conformității măsurilor de punere în aplicare a Codului rețelelor și a aplicării măsurilor provizorii și pentru determinarea următoarelor etape de eliminare a măsurilor provizorii, OST va prezenta trimestrial către ANRE rapoarte privind activitatea de echilibrare.

La examinarea Raportului, ANRE a luat în considerare dezvoltarea graduală a regimului de echilibrare, în vederea implementării integrale a obligațiilor stabilite în Codul rețelelor. Aceste etape sunt în conexiune cu schimbările de pe piața gazelor naturale în ce privește creșterea competitivității, integrarea pieţei. La o etapă ulterioară, la solicitarea OST va fi posibilă revizuirea măsurilor aplicabile prin completarea cu alte măsuri permise de Codul rețelelor sau eliminare totală a măsurilor provizorii.

Aprobarea măsurilor provizorii va facilita accesul pe piața gazelor naturale și va asigura un mediu transparent și nediscriminatoriu atât pentru actualii cât și pentru viitorii participanți de pe piața gazelor naturale. Măsurile propuse vor asigura о tranziție lină de la regimul curent spre un model de piață corelat cu mecanismele de echilibrare prevăzute de Codul rețelelor și Regulile pieței gazelor naturale.

Măsurile propuse prin prezentul Raport sunt proiectate astfel încât să poată influența direct dezvoltarea pieței angro prin încurajarea utilizării produselor standardizate pe termen scurt oferite pe platformele de tranzacționare.

Măsurile provizorii propuse prin prezentul Raport vor avea un impact substanțial și pozitiv:

* generarea unui grad crescut al lichidității pe piețele centralizate angro din Republica Moldova;
* generarea unor semnale credibile și robuste ale formării prețurilor, ca rezultat al interacțiunii între cerere și ofertă la nivel de zi gazieră;
* reducerea costurilor de tranzacționare pe piețele centralizate și, pe cale de consecință, atenuarea disproporțiilor între prețurile ofertate pentru vânzarea/cumpărarea de gaze naturale.

Raportul prevede punerea în aplicare a măsurilor provizorii de echilibrare de către SRL „Vestmoldtransgaz”, valabil până la 12 decembrie 2025.

*Consultare:*

Proiectul Raportului elaborat de SRL „Vestmoldtransgaz” a fost consultat cu utilizatorii de sistem. La fel, în conformitate cu prevederile Codului rețelelor, Agenția a consultat proiectul Hotărârii cu autoritățile naționale de reglementare din țările Părți Contractante ale Comunității Energetice și statelor membre UE adiacente. După aprobare Hotărârea ANRE va fi notificată Comitetului de Reglementare al Comunității Energetice şi Secretariatului Comunității Energetice.

Se propune Consiliului de administrație al ANRE spre aprobare, proiectul Hotărârii privind aprobareaRaportului privind punerea în aplicare a măsurilor provizorii de echilibrare.

**Departamentul gaze naturale şi energie termică**